Awakening (konferenssi)

Awakening (suom. ”Herääminen”) on Suomessa järjestettävä etnonationalistinen konferenssi, jonka puhujina on tunnettuja valkoisia nationalisteja ja äärioikeistoaktiiveja Euroopasta ja Yhdysvalloista. Ensimmäinen tilaisuus pidettiin Helsingissä huhtikuussa 2018, ja toinen Turussa huhtikuussa 2019. Awakening-konferenssin järjestäjinä ovat Sarastus-blogi ja Monokulttuuri FM -nettiradio. Kokoontumispaikka on salainen, ja järjestäjät hyväksyvät erikseen jokaisen mukaan ilmoittautuneen. Tämän lisäksi tilaisuuteen hyväksytyn osallistujan henkilöllisyys tarkistetaan vielä ennen tapahtumaan sisäänpääsyä. Konferenssin puheet lähetetään suorana verkkoon.

2018

Ensimmäinen Awakening-konferenssi pidettiin Helsingissä Ravintola Kaisaniemessä 8. huhtikuuta 2018. Puhujina olivat amerikkalaiset valkoista ylivaltaa kannattavat kustantajat Jared Taylor ja Greg Johnson, taiteilijaanimellä ”Millennial Woes” esiintyvä brittiläinen bloggaaja Colin Robertson, amerikkalaisen alt-rightin johtohahmoihin kuuluva Paul Ray Ramsey, amerikkalainen antifeministi Roger Devlin, Viron konservatiivisen kansanpuolueen poliitikko Ruuben Kaalep, ruotsalainen incel-aktivisti Marcus Follin, kirjailija Timo Hännikäinen ja Mäntsälän perussuomalaisten sihteeri Nico Saramo. Tapahtumaan oli ilmoitettu puhujaksi myös toimittaja Marko Hamilo, joka perui osallistumisensa.
Yleisradio oli halunnut tulla seuraamaan tapahtumaa, mutta järjestäjät kieltäytyivät päästämästä tilaisuuteen niin sanotun valtamedian edustajia. Kokouspaikan vuodettua julkisuuteen Yleisradion toimittaja onnistui kuitenkin pääsemään sisälle asiasta kiinnostuneeksi turistiksi tekeytymällä. Paikalla oli noin sata kuulijaa, joista lähes kaikki olivat miehiä. Mukana oli myös ulkomailta saapuneita osallistujia ainakin Tanskasta. Toimittajan mukaan puheissa keskityttiin vastustamaan vasemmistoa, monikulttuurisuutta ja tasa-arvoa, sekä korostettiin etnonationalismia. Puhujat kannattivat muun muassa sääty-yhteiskuntaan palaamista sekä monarkiaa. Puheiden jälkeen ei ollut keskustelua tai esitetty kysymyksiä. Tilaisuudessa jaettiin perussuomalaisten kansanedustajan Olli Immosen johtaman Suomen Sisun esitteitä, mutta paikalla ei Yleisradion mukaan ollut kansanedustajua tai muita merkittäviä vaikuttajia.
Poliisi piti ennen tapahtumaa todennäköisenä, että paikalle saapuu myös vastustajia, mutta ravintolan ulkopuolella oli vain yksi kylttiä pidellyt mielenosoittaja. Kokouspaikan paljastuminen aiheutti paljon vastalauseita Ravintola Kaisaniemeä kohtaan ja sitä vaadittin jopa boikotoitavaksi. Ravintolayhtiön toimitusjohtajan mukaan tapahtuman luonne selvisi vasta edeltävänä päivänä, jolloin peruminen ei ollut enää mahdollista.

2019

Awakening II -konferenssi pidettiin Varsinais-Suomessa 6. huhtikuuta 2019. Sen puhujina oli antisemitistisistä teorioistaan tunnettu yhdysvaltalainen entinen professori Kevin McDonald, ukrainalaisen Azov-pataljoonan poliittisen siiven edustaja Olena Semenyaka, itävaltalainen kustantaja Martin Lichtmesz, färsaarelainen äärioikeistoaktivisti Fródi Midjord ja Helsingin Akateemisten Perussuomalaisten HAPSU:n viestintävastaava Jasmina Ollikainen. Pääpuhujaksi oli ilmoitettu jo 2018 mukana ollut amerikkalainen valkoinen nationalisti Jared Taylor, mutta hän sai maaliskuun lopussa Puolan viranomaisilta maahantulokiellon Schengen-alueelle ja käännytettiin takaisin Lausannen lentokentältä Sveitsistä. Taylorin tilalle saapuu niin ikään 2018 tapahtumaan osallistunut Colin Robertson. 
Lounais-Suomen poliisi on kertonut varautuneensa tapahtumaan ja pyrkivänsä eritysesti turvaamaan eduskuntavaalien vaalirauhan. Poliisin tietojen mukaan tapahtuma järjestetään Turussa. Kokouspäivänä paikaksi paljastui Turun keskustassa sijaitseva ravintola Suomalainen Pohja. Ravintolan omistajalle tilaisuuden luonne oli selvinnyt vasta aamulla, kun ravintolassa oli alkanut pyörimään järjestäjän turvamiehiä. Ravintoloitsijan mukaan hänelle tuli petetty olo.